ΓΡΑΠΤΗ ΕΡΩΤΗΣΗ E-2930/98

υποβολή: Heidi Hautala (V) προς την Επιτροπή

(2 Οκτωβρίου 1998)

Θέμα: Παράλληλη απασχόληση των υπαλλήλων της ΕΕ

Σύμφωνα με δημοσιευθείσες στην Φινλανδία πληροφορίες, ο διευθυντής της αρμόδιας για την επιστήμη, την έρευνα και την ανάπτυξη Γενικής Διεύθυνσης ΧΙΙ της Επιτροπής κ. Jorma Routti είναι υποψήφιος να συμμετάσχει στο διοικητικό συμβούλιο της νεοσυσταθείσας και εισαχθείσας στο Χρηματιστήριο του Ελσίνκι Τράπεζας Επενδύσεων Conventum. Κατά την άποψη του κ. Routti, η παράλληλη αυτή απασχόληση θα συμβάλει στη "βελτίωση των δεσμών της κοινοτικής έρευνας με την χρηματοπιστωτική αγορά".

Η καταχωρηθείσα στο άρθρο 157 της Συνθήκης της Ρώμης υποχρέωση των μελών της Επιτροπής να παρέχουν κάθε εγγύηση ανεξαρτησίας δύναται να αποτελέσει βάση και για την υποχρέωση των κοινοτικών υπαλλήλων να παρέχουν κάθε εγγύηση ανεξαρτησίας και ουδετερότητας. Τα μέλη της Επιτροπής δεν δύνανται, κατά τη διάρκεια της θητείας τους, να ασκούν οποιαδήποτε άλλη επαγγελματική δραστηριότητα, αμειβομένη ή μη, εξαιρουμένων των διαλέξεων χωρίς αμοιβή. Οι Επίτροποι οφείλουν να είναι υπεράνω οποιωνδήποτε εθνικών ή ασχέτων προς το όργανό τους συμφερόντων.

Τα της παράλληλης απασχόλησης των κοινοτικών υπαλλήλων ρυθμίζονται από τον Κανονισμό Υπηρεσιακής Κατάστασης των υπαλλήλων και του λοιπού προσωπικού των Ευρωπαϊκών Κοινοτήτων. Οι υπάλληλοι της ΕΕ απαγορεύεται να ασκούν οιαδήποτε εξωτερική δραστηριότητα χωρίς την άδεια της αρμόδιας για τους διορισμούς αρχής. Η δραστηριότητα αυτή δεν πρέπει να παραβλάψει την ανεξαρτησία και να θέσει σε κίνδυνο την ουδετερότητα των υπαλλήλων. Όσον δε αφορά τους διευθυντές των ΓΔ, η απαγόρευση αυτή πρέπει να είναι σχεδόν εξίσου ρητή με αυτήν που ισχύει για τα μέλη της Επιτροπής.

Οι τυχόν εξωτερικές δραστηριότητες των κοινοτικών υπαλλήλων δεν πρέπει να τους επηρεάζουν καθ' οιονδήποτε τρόπο κατά τη διεκπεραίωση των καθηκόντων που τους έχουν ανατεθεί από το όργανο στο οποίο ανήκουν. Μιά από τις βασικότερες υποχρεώσεις των υπαλλήλων της ΕΕ είναι να μην επηρεάζονται κατά την εκτέλεση των καθηκόντων τους από τα συμφέρονται οποιουδήποτε κράτους μέλους. Ιδιαίτερα προβλήματα ενσκήπτουν όταν η εξωτερική δραστηριότητα ενός υπαλλήλου υπάγεται άμεσα στη σφαίρα καθηκόντων της ΓΔ της ΕΕ στην οποία ανήκει ο εν λόγω υπάλληλος. Οι εξωτερικές δραστηριότητες δημιουργούν εύκολα προβληματικές καταστάσεις οι οποίες καθίστανται σοβαρότερες όταν οι εξωτερικές αυτές δραστηριότητες είναι συνυφασμένες με τοπικά ή άλλα συμφέροντα.

Οι κοινοτικοί υπάλληλοι έχουν την υποχρέωση να τηρούν τη μεγαλύτερη δυνατή διακριτικότητα. Ο διχασμός του ρόλου των υπαλλήλων της ανωτάτης βαθμίδας λόγω άσκησης εξωτερικής δραστηριότητας κατά τη διάρκεια της θητείας τους ως κοινοτικών υπαλλήλων είναι, κατά γενική ομολογία, απαράδεκτος δεδομένου ότι θέτει σε κίνδυνο, μεταξύ άλλων, την υποχρέωση τήρησης διακριτικότητας.

Είναι επιτρεπτό, κατά τη γνώμη της Επιτροπής, να είναι μέλος του διοικητικού συμβουλίου ενός χρηματοπιστωτικού ιδρύματος υπάλληλος ο οποίος ασκεί συγχρόνως καθήκοντα γενικού διευθυντού σε κοινοτικό όργανο; με ποιόν τρόπο ασκεί έλεγχο η Επιτροπή σε ότι αφορά τις εξωτερικές δραστηριότητες των υπαλλήλων της ΕΕ; Είναι σε θέση η Επιτροπή να δημοσιοποιήσει κατάλογο για τις εξωτερικές δραστηριότητες; Είναι, γενικά, σύνηθες το φαινόμενο να ασκούν διευθυντές των ΓΔ των κοινοτικών οργάνων εξωτερικές δραστηριότητες;

Απάντηση του κ. Liikanen εξ ονόματος της Επιτροπής

(30 Οκτωβρίου 1998)

Σύμφωνα με το άρθρο 12, παράγραφος 3 του κανονισμού υπηρεσιακής κατάστασης, ο υπάλληλος που προτίθεται να ασκήσει εξωτερική δραστηριότητα, αμειβόμενη ή μη, ή να εκτελέσει υπηρεσία εκτός των Κοινοτήτων, οφείλει να ζητήσει τη σχετική άδεια από την αρμόδια για τους διορισμούς αρχή. Η άδεια αυτή δεν χορηγείται, αν η δραστηριότητα ή η υπηρεσία είναι ικανές να παραβλάψουν την ανεξαρτησία του υπαλλήλου ή να επιφέρουν ζημία στη δραστηριότητα των Κοινοτήτων.

Η Επιτροπή, στην απόφασή της στις 7 Μαΐου 1992, είχε τονίσει τα κριτήρια που πρέπει να εφαρμόζονται για τις αιτήσεις άσκησης εξωτερικής δραστηριότητας από τους υπαλλήλους και το λοιπό προσωπικό της. Βάσει της απόφασης αυτής, η αρμόδια για τους διορισμούς αρχή, όταν εξετάζει την αίτηση, λαμβάνει υπόψη της τη φύση και την έκταση της απασχόλησης στο πλαίσιο της εξωτερικής δραστηριότητας καθώς και τον αντίκτυπο που αυτή ενδέχεται να έχει στην παραγωγικότητα του υπαλλήλου στην υπηρεσία του, το ενδιαφέρον που η δραστηριότητα μπορεί να παρουσιάζει για τις Κοινότητες, και τα καθαρά έσοδα που απορρέουν από την εν λόγω δραστηριότητα.

Εν πάση περιπτώσει, η εξωτερική δραστηριότητα, αμειβόμενη ή μη, που συνεπάγεται την άσκηση δραστηριοτήτων ελεύθερου επαγγελματία ή θέση σε εμπορική εταιρεία, δεν επιτρέπεται. Επί πλέον, το ανώτατο όριο των συνολικών καθαρών εσόδων του υπαλλήλου από εξωτερική δραστηριότητα είναι 3,500 ECU ετησίως. Το ποσό που λαμβάνει ο υπάλληλος καθ' υπέρβαση του προαναφερόμενου ανώτατου ορίου καταβάλλεται στην Επιτροπή.

Όσον αφορά την περίπτωση στην οποία αναφέρεται το αξιότιμο μέλος του Κοινοβουλίου, πρέπει να σημειωθεί ότι ο ενδιαφερόμενος ανακοίνωσε ότι αποσύρει την αίτησή του για εξωτερική δραστηριότητα.